क्या है मामला : परिजनों के अनुसार सलाउद्दीन अंसारी पिछले 10 साल से दिल्ली के अमन विहार स्थित सुल्तानपुरी किराड़ी में बिस्कुट फैक्ट्री में काम करता है। पिछली बार सलाउद्दीन 14 जनवरी को घर से दिल्ली के लिए निकला था। उसी समय उसकी शादी की तारीख 6 मई तय हुई थी। शादी को लेकर सलाउद्दीन ने 22 अप्रैल को पूर्वा एक्सप्रेस से मधुपुर के लिए ट्रेन में बैठने से पूर्व परिजनों से मोबाईल पर बात भी की थी, लेकिन 23 अप्रैल की सुबह सलाउद्दीन के भाई ने उनके मोबाईल पर संपर्क कर बात करना चाहा तो फोन रिसीव नहीं किया गया, वहीं कुछ घंटे बाद पुन: फोन करने पर उसका मोबाईल बंद पाया गया। 23 अप्रैल की शाम तक जब वह घर नहीं पहुंचा तब परिजनों ने मधुपुर स्टेशन पहुंच कर पता किया तो मालूम हुआ कि ट्रेन तो चार बजे शाम को ही मधुपुर से गुजर चुकी है। इससे परिजनों की चिंता बढ़ने लगी। इसके बाद परिजनों ने सलाउद्दीन के देवीपुर निवासी दोस्त जो दिल्ली में साथ में काम करते हंै और उसके साथ ही घर आ भी आ रहे थे, उनसे मिलकर भी इस बारे में पूछताछ की, लेकिन उनके दोस्त भी सलाउद्दीन के बारे में कोई सही जवाब नहीं दे पा रहे हंै। सभी अलग-अलग बात बता रहे हैं। परिजनों का कहना है कि सलाउद्दीन के पास 25 हजार रुपया व सामान साथ भी था। ऐसे में उसका अचानक गुम हो जाना कई तरह के सवाल खड़ा कर रहा है। परिजनों का कहना है कि कहीं सलाउददीन के साथ उनके दोस्तों ने ही कुछ अनहोनी घटना तो नहीं कर दी।